### Prevod.

# V Radovljici prvi virtualni festival čokolade

MMC, 27. 4. 2020, <https://www.rtvslo.si/zivljenjski-slog/ture-avanture/turizem-v-casu-koronavirusa-virtualni-ogledi-klekljanje-in-literarni-natecaj/522008>

Zaradi pandemije je bil že sredi marca odpovedan največji promocijski dogodek slovenskih čokoladnic – 9. Festival čokolade, ki se naj bi v Linhartovem mestu odvijal od 17. do 19. aprila. Sprva se je zdelo, da največjega čokoladnega dogodka letos ne bo, na pobudo čokoladnic pa so se v Javnem zavodu Turizem in kultura Radovljica odločili, da festival izvedejo v spletni različici. Virtualni festival čokolade bo tako prvi virtualni kulinarični festival v Sloveniji. Odvijal se bo kar sedem dni, od 24. do 30. aprila 2020.

Osrednje prizorišče festivala se iz Radovljice seli na spletno stran radovljiškega festivala čokolade, kjer so na voljo številne ideje za čokoladne aktivnosti doma, razni čokoladni izzivi in nagradne igre. Obiskovalci virtualnega festivala pa se bodo lahko s čokolatierji srečali preko video vsebin. Virtualni festival je tudi eden izmed načinov pomoči slovenskim čokoladnicam, ki so z zaprtjem butičnih trgovinic ter lokalov ostale brez klasičnih prodajnih kanalov, saj njihovi izdelki ne polnijo polic v trgovskih centrih.